maidir leis an seasamh atá le glacadh thar ceann an Aontais Eorpaigh sa Chomhchoiste arna bhunú leis an gCreat‑Chomhaontú maidir le Comhpháirtíocht agus Comhar idir an tAontas Eorpach agus a Bhallstáit, de pháirt amháin, agus an Mhongóil, den pháirt eile, i ndáil le cinneadh a bheartaítear a ghlacadh maidir le Meitheal um Chomhar um Fhorbairt a bhunú

MEABHRÁN MÍNIÚCHÁIN

1.Ábhar an togra

Baineann an togra seo leis an gcinneadh lena leagtar síos an seasamh atá le glacadh thar ceann an Aontais sa Chomhchoiste arna bhunú leis an gCreat‑Chomhaontú maidir le Comhpháirtíocht agus Comhar idir an tAontas Eorpach agus a Bhallstáit, de pháirt amháin, agus an Mhongóil, den pháirt eile, i ndáil le cinneadh a bheartaítear a ghlacadh maidir le Meitheal um Chomhar um Fhorbairt a bhunú.

2.Comhthéacs an togra

2.1.An Creat‑Chomhaontú maidir le Comhpháirtíocht agus Comhar idir an tAontas Eorpach agus a Bhallstáit, de pháirt amháin, agus an Mhongóil, den pháirt eile

Is é is aidhm don Chreat‑Chomhaontú maidir le Comhpháirtíocht agus Comhar idir an tAontas Eorpach agus a Bhallstáit, de pháirt amháin, agus an Mhongóil, den pháirt eile (‘an Comhaontú’) caidreamh déthaobhach na bPáirtithe a neartú, a ghabhann orthu féin idirphlé cuimsitheach a reáchtáil agus tuilleadh comhair a chur chun cinn eatarthu maidir le gach earnáil leasa fhrithpháirtigh. Tháinig an Comhaontú sin i bhfeidhm an 1 Samhain 2017.

2.2.An Comhchoiste

Le hAirteagal 56 (1) den Chomhaontú bunaítear an Comhchoiste ar a mbeidh ionadaithe ar an dá Pháirtí. Foráiltear le hAirteagal 56(1) gurb iad na cúraimí atá air:

(a)feidhmiú agus cur chun feidhme cuí an Chomhaontaithe a áirithiú;

(b)tosaíochtaí a leagan síos i ndáil le haidhmeanna an Chomhaontaithe;

(c)moltaí a dhéanamh chun cuspóirí an Chomhaontaithe a chur chun cinn.

De bhun Airteagal 56(2) den Chomhaontú, tá an chumhacht ag an gComhchoiste cinntí a dhéanamh sna cásanna dá bhforáiltear sa Chomhaontú. Déanfar cinntí a tharraingt suas trí chomhaontú idir na Páirtithe, tar éis na nósanna imeachta inmheánacha faoi seach is gá chun seasamh a bhunú ina leith ag an dá Pháirtí a thabhairt chun críche. Beidh na cinntí ceangailteach ar na Páirtithe, a dhéanfaidh na bearta is gá chun iad a chur chun feidhme.

Faoi Airteagal 56(4), féadfaidh an Comhchoiste meithleacha speisialaithe a chur ar bun chun cúnamh a thabhairt dó a chúraimí a chomhlíonadh. Tá na meithleacha sin le tuarascálacha mionsonraithe ar a gcuid gníomhaíochtaí a chur faoi bhráid an Chomhchoiste ag gach ceann dá chruinnithe.

De bhun Airteagal 1(3) de Rialacha Nós Imeachta an Chomhchoiste, is iad Aire Gnóthaí Eachtracha na Mongóile agus Ardionadaí an Aontais do Ghnóthaí Eachtracha agus don Bheartas Slándála a dhéanfaidh cathaoirleacht ar an gComhchoiste ar feadh tréimhse bliana féilire amháin. Féadfaidh na Cathaoirligh a n‑údarás chun bheith i gceannas ar chruinnithe uile an Chomhchoiste nó ar chuid díobh a tharmligean chuig oifigeach sinsearach.

2.3.An gníomh atá beartaithe ag an gComhchoiste

Le linn a cheathrú seisiún, nó, más iomchuí, trí nós imeachta i scríbhinn roimh ré i gcomhréir le hAirteagal 8(3) dá Rialacha Nós Imeachta, moltar go nglacfaidh an Comhchoiste cinneadh maidir le Meitheal um Chomhar um Fhorbairt a bhunú, lena n‑áirítear téarmaí tagartha na Meithle sin a ghlacadh (‘an gníomh atá beartaithe’), i gcomhréir le hAirteagal 56(4) den Chomhaontú agus le hAirteagal 10(1)(2) de na Rialacha Nós Imeachta.

Is é is cuspóir don ghníomh atá beartaithe meitheal speisialaithe um chomhar um fhorbairt a chur ar bun chun cabhrú leis an gComhchoiste a chúraimí a chomhlíonadh. Tá an mheitheal sin le tuarascálacha mionsonraithe ar a cuid gníomhaíochtaí a chur faoi bhráid an Chomhchoiste ag gach ceann dá chruinnithe.

Beidh an gníomh atá beartaithe ina cheangal ar na Páirtithe i gcomhréir le hAirteagal 56 (2) den Chomhaontú, lena bhforáiltear: ‘Chun cuspóirí an Chomhaontaithe seo a bhaint amach, beidh an chumhacht ag an gComhchoiste agus ag an bhFochoiste a bhunaítear le hAirteagal 28 cinntí a ghlacadh sna cásanna dá bhforáiltear ann. Déanfar cinntí a tharraingt suas trí chomhaontú idir na Páirtithe, tar éis na nósanna imeachta inmheánacha faoi seach is gá chun seasamh a bhunú ina leith ag an dá Pháirtí a thabhairt chun críche. Beidh na cinntí ceangailteach ar na Páirtithe, a dhéanfaidh na bearta is gá chun iad a chur chun feidhme.’

3.An seasamh atá le glacadh thar ceann an Aontais